Թամամշյանցների ազնվական գերդաստանը միաժամանակ դրսևորում է բարերարության և բարեգործության լավագույն օրինակներ՝ կանգնելով ոչ միայն իրենց հայրենակիցների, այլև այլազգիների կողքին։ Նրանք ոչ միայն հայկական, այլև կաթոլիկ եկեղեցի էին կառուցում, ոչ միայն Հայ առաքելական եկեղեցուն էին օգնում, այլև՝ Ռուս ուղղափառ, ոչ միայն հայ երեխաների և երիտասարդների կրթությանն էին աջակցում, այլ նպաստում էին անգրագիտության վերացմանը վրաց երիտասարդների շրջանում։ Նրանք լինելով Թիֆլիսի պատվավոր քաղաքացիներ, հիմնարար քայլեր արեցին իրենց շատ սիրելի ծննդավայրի նկատմամբ՝ կառուցելով Անդրկովկասի առաջին օպերային թատրոնը, մեծ ու ընդարձակ իջևանատուն, ժամանակակից ալրաղաց, տարբեր հասարակական շինություններ։ Եթե հարկ էր լինում իրենց բնակարաններն էին զիջում կրթական ու մարդասիրական նպատակներին։ Նրանք այլ քաղաքների էլ օգտակար եղեն, օրինակ՝ խմելու ջրատար կառուցեցին Ստավրոպոլ քաղաքի համար։